**Pápakovácsi Község Önkormányzatának**

**GAZDASÁGI PROGRAMJA**

**2014-2019**

**(Elfogadva a 21/2015. (III.30.) KT határozattal)**

Pápakovácsi a pápai járáson belül központi fekvésűnek minősül, mert főútvonal mellett helyezkedik el. Hátránya a nagy forgalom, viszont előnye az, hogy a település mindenféle közlekedési eszközzel könnyen megközelíthető. Hiszen rajtunk megy keresztül: a Győr, Zalaegerszeg tengely minden menetrendszerinti járata, továbbá az Ajka, Sümeg, Devecser forgalom is ezen az úton bonyolódik. Ebből előnyt kovácsolhatunk, hiszen az itt közlekedők láthatják a település fejlődését, amely jó hírünket viheti a világba.

1.Gazdasági fejlesztésre vonatkozó programterv

Pápakovácsi közepes lélekszámú és területű falu, mégis adottságainkra támaszkodva több lehetőséggel is számolhatunk. Sajnos az Önkormányzat tulajdonába kevés földterület maradt, ennél fogva a település terjeszkedésével nem számolhatunk. A községben több ipari, illetve mezőgazdasági létesítmény tevékenykedik, amelyekre alapozhatjuk az önkormányzat bevételeit. Feladatunk, hogy a lehetőségeinkhez mérten segítsük azt, hogy ezek a vállalkozások továbbra is működjenek, - amennyiben az önkormányzat anyagi helyzete lehetővé teszi, akár adócsökkentéssel is kedvező feltételt biztosítunk a működésükhöz . Ezek a vállalkozások munkát adhatnak az itt élőknek, - illetve befizetéseikkel biztosítsák a falu anyagi fejlődését.

2. Önkormányzat vagyona

Az Önkormányzat vagyona az elmúlt időszakokba jelentősen csökkent. Ennek oka elsősorban a településen lévő és 2012-ig az Önkormányzat fenntartásában működő általános iskola plusz finanszírozásából adódik, valamint a település óvodájának fenntartásából adódó az állami támogatáson felüli, pluszfinanszírozási költségek. További vagyoncsökkenést okozott a gyermekétkeztetés erőn felüli támogatása is. Jelentős plusz kiadás keletkezett a svájci frankos hitelre vásárolt iskolabusz megnövekedett törlesztő részleteinek kifizetése is.

Az adóbevételek jelentős részének - gépjármű adó 60 %-a, iletve az iparűzési adó beszámítása az állai támogatásba - állami elvonása is, valamint a feladatalapú finanszírozás bevezetése. Ez utóbbi ugyanis a kötelezően ellátandó feladatok költségét nem fedezi.

Jelenleg az államnak 16, 9 millió forint követelése van irányunkba a 2009/10 évben megvalósult EU forrásból pályázat útján épített játszótér támogatásának visszavonása miatt. Az ügy bírósági szakaszban van és várjuk a bíróság ránk nézve pozitív döntését a visszafizetéssel kapcsolatban.

Amennyiben lehetőség nyílik rá, feltétlenül szándékozunk a település fejlesztésének érdekében minden pályázati lehetőséget megragadni, hogy a lakók által megszokott, és jogosan elvárt élhető európai település szintjét továbbra is fenn tudjuk tartani, illetve azon fejlesztéseket is végre tudjunk hajtani. Törekednünk kell civilszervezetek létrehozásának ösztönzésére.

3.Közintézményekre vonatkozó programterv

A településen működő és társulási fenntartású óvoda megnyugtató létszámmal működik, jelenleg az ovi-bölcsi működése felfüggesztésre került. Azonban amint megfelelő számú jelentkező igényli, a gazdaságossági vizsgálat után szó lehet az újbóli működtetésére. Az óvodánál is törekedni kell minél hatékonyabb működtetésére. Alapvetően a társulás településeiről járnak a gyerekek az óvodába, azonban pár fő, aki Pápáról illetve a társuláson kívülről érkezik. A településen működő német nemzetiségi általános iskolát 2012 január 1-től a Klebelsberg Intézményfenntartó működteti, de az önkormányzat épület fenntartási kötelezettsége megmaradt. Az épület korából és állapotából adódóan folyamatosan kisebb javítások, illetve nagyobb felújítások (homlokzat felújítása) szükségesek. A kisebb javítások beleférnek az önkormányzat költségvetésébe, azonban a komolyabb felújítások pályázati forrást igényelnek.

4.Kultúrára és sportra vonatkozó programterv

2015 évre pályázatot nyújtottunk be a Nemzeti Kulturális Intézet felé, 1 fő közösségi munkás településen történő foglalkoztatására. A beadott pályázat alapján 2015 március 16-tól 1 fő közösségi munkás és 1 fő közösségi koordinátor kezdte meg munkáját a településen, a Nemzeti Kulturális Intézet alkalmazásában. A település vezetése nagy lehetőséget lát a „közösségi munkások” tevékenységében. Hiszen a település lakói elvárják, hogy megfelelő szintű és számú kulturális rendezvény legyen a faluban. A közösségi munkás tevékenysége folytán, már ez alatt a rövid idő alatt is Húsvétváró Játszóház került megszervezésre, amelynek rendkívül jó vízhangja volt a kisgyermekes családok körében. Az elképzelések alapján 2015-ben az alábbi kulturális, illetve közösségi célú rendezvényeket tervezzük: Rajzpályázat szervezése, Föld Napja, Anyák napja, Gyereknap, Falunap, Testvér települési találkozó, Szüreti mulatság, Idősek napi megemlékezés.

Fő célként tűzzük ki a helyi népszokások felelevenítését és a Helytörténeti Múzeum kialakítását. A közösségi munkás segíti a helyi nyugdíjasklub tevékenységét is.

A közösségi munkás munkaszerződése 1 év időtartamra szól, azonban bízunk benne, hogy a továbbiakban minden évben lesz lehetősége ez irányú pályázat benyújtására és továbbra is segítheti a kulturális életet a közösségi munkás.

Fő feladatként a nagypince előtti területen közpark kialakítását tervezzük, ahol kulturális rendezvények, programok, illetve fesztiválok lebonyolítása válik lehetővé. Szorosan együttműködünk a helyi Német Nemzetiségi Önkormányzattal, valamint a település oktatási intézményeivel, illetve a Megyei Könyvtárral. A település honlapján folyamatosan tájékoztatjuk a lakosokat a kulturális programjainkról. A község lakosságát bevonjuk a programok szervezésébe és lebonyolításába, valamint továbbra is tartjuk a kapcsolatot a testvértelepüléseinkkel: Tannheim-Németország, Vargyas-Erdély. A településen fiókkönyvtárként heti 2 alkalommal 3-3 órára könyvtár működik. A nyugdíjasklub havi 1 alkalommal tart összejövetelt, ahol a korosztályt érdeklő és érintő hasznos előadások, kézműves foglalkozások kerülnek lebonyolításra. A településen nagy hagyománya van a közös éneklésnek, kb. 10 éve működik a Pezsgő kórus, mely a helyi rendezvényeinken illetve vidéken is vállal fellépést. A közelmúltban a környező településekkel karöltve egy könnyedebb stílusú énekkar szerveződött, akik a falu illetve a környező települések rendezvényeire meghívásokat kapnak. A közelmúltban alakult egy tánccsoport, akik fellépéseikkel színesítik a helyi és vidéki rendezvényeket. A Homokbödögei Művészeti alapiskola kihelyezett tagozataként néptánc oktatás folyik az iskolában, illetve az Allegro alapiskola tagozataként zeneoktatás. Közelmúltba civil szerveződésből aerobik és gerinctorna is megvalósult. Pápakovácsiban a sportélet a Pápakovácsi sportegyesület berkein belül folyik. Az Egyesület férfi, illetve női tekézőket, asztaliteniszezőket, és futballistákat tömörít. Továbbra is szándékunkban áll a sportegyesület anyagi támogatása és ösztönözzük az egyesület vezetőségét új tagok, illetve sportágak felvételére, illetve bajnokságokon történő indulásra.

5.Turizmus bevezetése és kialakítása

Fejlesztenünk kell a település turisztikai arculatát, különösen kiemelten kell kezelni azokat, kiemelkedő jelentőséggel bírnak. Hiszen amellett, hogy a településen nagy az átmenő forgalom, Pápakovácsit érinti a Mária út, illetve egy az elkövetkezendőkbe kialakítandó gyalogos és kerékpáros turista útvonal. Nagy jelentőségűnek tartjuk, hogy az eddig meglévő turistaszálláshelyeken kívül két új falusi szálláshely létesült. A szálláshelyek ugyan magánkézbe működnek, de úgy gondoljuk, hogy egymás munkáját támogatva elősegíthetjük a turizmus fellendülését a településen. Kiemelt turisztikai látványosság Pápakovácsi Attya pusztai Láprét, amely természetvédelmi terület, és a területen a Balaton felvidéki Nemzeti Park - pályázat útján - tanösvényt alakított ki. A láprétet terveink szerint a helyi értéktár alapítása után szeretnénk az értéktárba bevonni.

6.Egyes közszolgáltatások biztosítása:

* vízrendezés és csapadék elvezetése
* köztemető fenntartása
* helyi közutak és közterületek fenntartása
* köztisztaság és településtisztaság fenntartása
* helyi tűzvédelem
* közbiztonság helyi feladatainak ellátása
* gondoskodás bölcsödéről, óvodáról, alapoktatásról
* egészségügyi ellátásról gondoskodás
* gondoskodás szociális ellátásról
* gyermekek és ifjúság
* közösségi terek
* közművelődési, tudományos művészeti tevékenység és sport támogatás
* a nemzeti és etnikai kisebbségek jogainak érvényesítésének biztosítása
* egészséges életmód elősegítése

**Zárszó**

Összefoglalva, az önkormányzat alapvető célja az, hogy a települési infrastruktúra fejlesztésével, a közszolgáltatások színvonalának emelésével javítsa a község polgárainak életminőségét. Ebben a törekvésében az önkormányzat számít a település polgárainak, az itt működő vállalkozásoknak, a civil szervezeteknek és az itt érdekelt közszolgáltatóknak, az állami és önkormányzati intézmények minden munkatársának aktív részvételére és konstruktív együttműködésére. Az önkormányzat törekszik arra, hogy a különböző erőket és tevékenységeket a lehető legnagyobb mértékben összehangolja, minden itt élő, itt dolgozó vagy ide látogató ember közös java érdekében.

Pápakovácsi 2015. március 30.

Burghardt Ferenc

polgármester